जब दीपा अस्पताल ले लहुंटीस, त वोला मालूम नई रहिस के वो ला कॉपर-टी लगाय जा चुके हवय.
डॉक्टर ह ओकर जगा कॉपर-टी लगवाय के सलाह दीस. दीपा अऊ ओकर घरवाला नवीन (बदले नांव) ले लगिस के ये ह सिरिफ सलाह भर रहिस.
ये त वो मन ला हफ्ता भर बाद पता चलिस, जब वो इलाका के आशा कार्यकर्ता ह दीपा के रिपोर्ट ला देखिस, जऊन ला नवीन अऊ दीपा पढ़े नई रहिन.
फेर, दीपा ला पहिली तीन महिना मं कऊनो दिक्कत नई होइस अऊ वो अपन बड़े बेटा के बीमारी मं उलझे रहिन, अऊ बेरा के बेरा जाँच सेती नई जाय सकिन. वो मन कॉपर-टी ला रखे के फइसला करिन.
ठीक दू बछर बाद मई 2020 मं जब दीपा ला महवारी आइस, त वोला भारी दरद होय धरिस अऊ ओकरे संग सरी दिक्कत सुरु हो गे.
बक्करवाला के मोहल्ला क्लिनिक के चिकित्सा अधिकारी डॉ. अशोक हंस ले जब मंय बात करेंव, त वोला येकर बारे मं कुछु सुरता नई आइस. वो ह दिन भर मं दू सो ले जियादा मरीज देखथें. वो ह मोला बताइस, "गर हमर करा अइसने कऊनो मामला आथे, त हमन इलाज करथन. हमन सिरिफ महवारी ले जुरे दिक्कत ला रोके के कोसिस करथन. नई त हमन अल्ट्रासाउंड कराय अऊ दूसर सरकारी अस्पताल जाय के सलाह देथन." आखिर मं क्लिनिक ह दीपा ले अल्ट्रासाउंड कराय ला कहे रहिस.
बक्करवाला के एक दीगर मोहल्ला क्लिनिक के डॉ. अमृता नादर कहिथें, "जब वो ह इहाँ आय रहिस, वो ह मोला अपन महवारी के दिक्कत ला बताय रहिस. ओकर अधार ले पहिली बखत मंय वो ला आयरन अऊ कैल्शियम के दवा खाय ला कहे रहेंव. वो हा मोला कॉपर-टी बऊरे के बारे मं नई बताईस. गर वो हा बताय रतिस, त हमन अल्ट्रासाउंड ले ओकर जगा पता लगाय के कोसिस करतन. फेर वो ह अपन अल्ट्रासाउंड के जुन्ना रिपोर्ट ले दिखाइस जेन मं सब्बो ठीक ठाक दिखत रहिस." फेर, दीपा कहिथे के वो ह डॉक्टर ला कॉपर-टी के बारे मं बताय रहिस.
येकर बाद, दीपा बीते बछर अगस्त के दुसर हफ्ता नं बस मं बइठ के तीर के (घर ले करीबन 4 कोस दुरिहा) रघुबीर नगर के गुरु गोबिंद सिंह अस्पताल गीस. ये अस्पताल के डॉक्टर ह येला 'मेनोरेजिया' (भारी अऊ बनेच लंबा समे तक ले खून जाय) के समस्या बताइस.
दीपा कहिथे, "दू बेर मंय ये अस्पताल के स्त्रीरोग विभाग मं गेंय. हरेक बेरा वो ह मोला दू हफ्ता के दवई लिखिस फेर दरद नई रुकिस."
24 बछर के दीपा ह दिल्ली यूनिवर्सिटी ले राजनीति शास्त्र मं बीए करे हवय. वो ह सिरिफ तीन महिना के रहिस, जब ओकर दाई ददा बिहार के मुज़फ़्फ़रपुर ले दिल्ली आ गे रहिन. ओकर ददा एक ठन प्रिंटिंग प्रेस मं काम करत रहिस अऊ अब स्टेशनरी के दुकान चलाथें. ओकर घरवाला 29 बछर के नवीन, जऊन ह कच्छा दू तक ले पढ़े हवय, राजस्थान के दौसा जिला के आय अऊ तालाबंदी के सुरुवात ले पहिले तक वो ह एक ठन इस्कूल बस मं चाकरी करत रहिस.
वो मन के बिहाव अक्टूबर 2015 मं होइस, अऊ दीपा जल्दीच गरभ ले होगे. अपन परिवार के माली हालत ला देखत वो ह सिरिफ एकेच लइका चाहत रहिस. फेर, ओकर बेटा तब ले बीमार रथे जब वो ह दू महिना के रहिस.
बिहाव ले पहिली कुछेक महिना तक ले, दीपा हा एक ठन निजी इस्कूल मं टीचर रहिस अऊ महिना मं 5,000 रूपिया कमावत रहिस. अपन बेटा के बीमारी ले देखत वो ला अपन नऊकरी करत रहय के विचार छोड़े ला परिस.
वो ह अब पांच बछर के हवय अऊ दिल्ली के राम मनोहर अस्पताल (आरएमएल) मं इलाज चलत हवय, जिहां वोला बस ले हर तीन महिला मं लेके जाथे. कभू-कभू ओकर भाई ह अपन फटफटी मं बिठाके अस्पताल छोड़ देथे.
वो ह येकरे बेर के बेर जाँच सेती 3 सितंबर 2020 मं आरएमएल गे रहिस अऊ वो ह अस्पताल के स्त्रीरोग विभाग जाना तय करिस, जेकर ले वोकर दिक्कत खतम हो सके, जऊन ला दीगर अस्पताल अऊ दवाखाना सुलझा नई पाय रहिन.
दीपा कहिथें, "अस्पताल मं, सरलग होय दरद के पता लगाय ओकर अल्ट्रासाउंड कराय गीस, फेर ओकर ले कुछु घलो पता नई चलिस. डॉक्टर ह घलो कॉपर-टी के हालत के पता करे के कोसिस करिस, फेर धागा तक के पता नई चलिस. वो ह घलो दवई लिखिस अऊ दू-तीन महिना बाद फिर ले आय ला कहिस."
भारी खून जाय के कारन के पता नई चल पाय के चलते, दीपा 4 सितंबर मं एक दूसर डॉक्टर ले मिलिस. ये बेर वो ह अपन इलाका के एक निजी दवाखाना के डाक्टर करा गीस. दीपा ह बताथे, "डॉक्टर ह मोला पूछिस के अतका खून जाय के बाद घलो मंय अपन आप ला कइसने संभालत हवंव. वो ह घलो कॉपर-टी खोजे के कोसिस करिस, फेर वो ला नई मिलिस." वो ह जाँच सेती 250 रूपिया फीस के लीस. उही दिन परिवार के एक झिन के सलाह ले वो ह एक निजी लैब मं 300 रूपिया खरच करके पेल्विक एक्स-रा करवाइस.
रिपोर्ट मं लिखे रहिसः 'कॉपर-टी ला हेमीपेल्विस के भीतरी जगा मं देखे गे हवय.'
राष्ट्रीय परिवार स्वास्थ्य सर्वेक्षण-4 (2015-16) के मुताबिक, सिरिफ 1.5 माइलोगन मन गर्भनिरोध के ये उपाय आईयूडी ला अपनाथें. फेर देश मं 15-36 उमर के 36 फीसदी माईलोगन मन नसबंदी करवाथें.
कतको महिना तक ले दरद अऊ भारी खून जाय के तकलीफ ले जूझे के बाद, बीते बछर सितंबर मं दीपा ह तय करिस के वो ह उत्तर-पश्चिम दिल्ली के पीतमपुरा के सरकारी अस्पताल भगवान महावीर अस्पताल मं अपन ला दिखाही. अस्पताल के सुरच्छा विभाग मं काम करेइय्या एक झिन रिस्तेदार ह सुझाव देय रहिस के वो उहाँ कोरोना जाँच करवाय के बादेच कऊनो डॉक्टर ले मिलय. येकरे सेती, 7 सितंबर 2020 मं वो ह अपन घर के तीर के दवाखाना मं ये जाँच करवाइस.
वो ह जाँच मं कोरोना संक्रमित मिलिस अऊ वो ला दू हफ्ता बर अकेल्ला रहे ला परिस. जब तक ले वो ह कोरोना जाँच मं नेगेटिव नई होइस, तब तक ले वो ह अस्पताल जा के कॉपर-टी नई हेरवाय सकिस.
जब बीते बछर मार्च 2020 मं देश भर मं तालाबंदी के घोसना होइस अऊ इस्कूल बंद कर दे गीस, त ओकर घरवाला नवीन, जऊन ह बस के कंडक्टर रहिस, के हरेक महिना 7,000 रूपिया वाले नऊकरी छुट गे. अऊ ओकर करा अवेइय्या पांच महिना तक ले कऊनो काम नई रहिस. फिर वो ह नजिक के होटल मं काम करे लगिस, जिहां कभू-कभार रोजी मं 500 रूपिया मिल जावत रहिस. (ये महिना ले वोला बक्करवाला इलाका मं मूर्ति बनाय के कारखाना मं महिना मं 5,000 रूपिया के नऊकरी मिले हवय).
25 सितंबर मं दीपा के कोविड जांच नेगेटिव अइस अऊ वो ह भगवान महावीर अस्पताल मं अपन जांच ला अगोरत रहिस, रिश्तेदार ह ओकर एक्स-रा रिपोर्ट ला एक झिन डॉक्टर ला दिखाइस, जऊन ह कहिस के ये अस्पताल मं कॉपर-टी नई हेरे जाय सकय. फेर वो ला लहूंट के दीन दयाल उपाध्याय अस्पताल (डीडीयू) जाय ला कहे गे, जिहां मई 2018 मं वो ला आईयूडी लगाय गे रहिस.
वो ला कहे गीस के जब इहाँ फिर ले ये सेवा सुरु हो जाही, तब नसबंदी के संगे संग कॉपर-टी हेर देबो.
{ये पत्रकार ह नवंबर 2020 मं डीडीयू अस्पताल के स्त्रीरोग विभाग के ओपीडी गे रहिस अऊ विभाग के अध्यक्ष ले दीपा के मामला ला लेके बात करिस, फेर तऊन दिन डॉक्टर ड्यूटी मं नई रहिस. ऊहाँ के दूसर डॉक्टर ह मोला कहिस के मोला अस्पताल के मेडिकल डायरेक्टर ले इजाजत लेय के जरूरत हवय, येकर बाद मंय डायरेक्टर ला कतको फोन करेंव, फेर ओकर डहर ले कऊनो जुवाब नई अइस.)
'मोला पता नई के वो ह कऊन अउजार ले कॉपर-टी हेरे के कोसिस करे रहिस... दाई ह मोला कहिस के गर मंय कुछु अऊ महिना तक ले येला नई हेरवाय रतेंव, त मोर जान के खतरा रतिस'
असमंजस मं परे अपन दिक्कत खतम करे सेती, बीते साल 10 अक्तूबर मं दीपा ह अपन इलाका के एक झिन दाई ले मिलिस. वो ह वोला 300 रूपिया दीस अऊ कॉपर-टी हेरवा लिस.
कॉपर-टी हेरवाय के बाद ले दीपा ला बेबखत महवारी अऊ दरद के समस्या ले मुक्ति मिलगे हवय.
अलग-अलग अस्पताल अऊ दवाखाना के पर्ची (प्रिस्क्रिप्सन) अऊ रिपोर्ट ला अपन पलंग मं रखत वो ह मोला बीते बछर सितंबर मं कहे रहिस, "ये पांच महिना मं मंय सात अस्पताल अऊ दवाखाना मं गेय हवंव." फेर वो बखत वोला बनेच अकन पइसा खरच करे ला परिस, जबकि ओकर अऊ नवीन दूनो करा कऊनो काम नई रहिस.
दीपा ठान ले हवंय के वोला अऊ लइका नई चाही अऊ वो ह नसबंदी करवाय ला चाहत हवय. वो ह सिविल सेवा के परिच्छा देय ला चाहत हवंय. वो ह कहिथें. "मंय आवेदन फार्म ले ले हवंव." वो ला आस हवय के वो ह एकर जरिया ले अपन परिवार के मदद करे सकहि, जऊन ला वो ह महामारी अऊ कॉपर-टी सेती नई करे सकत रहिस.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय .
